Gandia presenta la segona edició del Pla Musicalitza't: una proposta artística i pedagògica
14 juny 2021

## Gandia presenta la segona edició del Pla Musicalitza't: una proposta artística i pedagògica14 juny 2021Última actualització: 21 juny 2021

![](../gestion/img/2b10abd5c39cc97678be88fd900b08d23a400df1aef601b0a81f9ed1a901c2ac.jpg)  
  

La regidora delegada de Polítiques Educatives, Carmen Fuster, acompanyada del reconegut artista, musicòleg i coordinador del projecte Pla Musicalitza't, Vicent Mengual, ha presentat aquest matí en roda de premsa la segona edició d'aquesta proposta pertanyent al curs 2020-21 on han participat 12 centres educatius de Primària de Gandia per a posar en valor la dimensió artística i pedagògica que té la música dins i fora de l'aula per constituir un estímul que potencie les habilitats educatives i socials dels xiquets i les xiquetes.

Així, Fuster ha destacat que aquesta és una iniciativa molt potent que s'està gestant i que "volem desenvolupar durant tota la legislatura malgrat les dificultats que ha marcat els ritmes de la pandèmia". Volem donar visibilitat a la vessant artística i pedagògica que combina la música tant a les aules com a l'exterior perquè "la música sempre va més enllà, fomenta molt la interdisciplinarietat, prepara i dóna suport per a estudiar assignatures instrumentals com les matemàtiques, la lectura o l'escriptura, i inclús l'Educació Física, perquè en el llenguatge corporal també fem moltíssima música.

En aquesta línia, la responsable d'Educació ha agraït la col·laboració i implicació de tot el professorat de música en el projecte i ha remarcat el component terapèutic i emocional de la música, fet que "denota la importància d'aquest projecte, i més encara en l'època en què estem en la que els xiquets i xiquetes vénen de patir un aïllament i una falta de normalitat i de sociabilitat".

D'altra banda, Mengual ha incidit que "aquest projecte suposa un fil conductor per als centres educatius des del punt de vista artístic i pedagògic que, gràcies a l'aposta que fa el departament d'Educació de l'Ajuntament de Gandia, potencia la necessitat de visualitzar la importància docent pedagògica i socialitzadora que té la música".  
Així mateix, ha explicat que el projecte consisteix en la gravació d'una partitura musical basada en el gènere d'opereta lírica espanyola 'zarzuelas' i la figura del compositor valencià i mediàtic del segle XIX, Ruperto Chapí.

Finalment, el coordinador del projecte ha anunciat que demà dimarts i dimecres 15 i 16 de juny, l'alumnat de 12 centres educatius de la nostra ciutat podrà gaudir d'un concert pedagògic de quintet de corda als Jardins de la Casa de la Marquesa on s'explicarà un vessant desconegut per la ciutadania al món musical com són els instruments de corda.